## Labora rep 11.000 sol·licituds d’autònoms sense treballadors per a les ajudes directes de 3.000 euros per a afectats per la riuada

*** El secretari autonòmic d’Ocupació avança que el Servici Valencià d’Ocupació i Formació començarà a resoldre les ajudes perquè cobren abans de Nadal**

Labora ha rebut prop d’11.000 sol·licituds d’autònoms afectats per la riuada durant els huit dies que ha estat obert el termini per a optar a les ajudes directes de 3.000 euros que ha aprovat el Consell.

La Generalitat ha destinat 90 milions d’euros a este programa de suport, amb els quals es pretén ajudar 30.000 persones autònomes de totes les localitats que s’han vist afectades.

A través d’estes ajudes, les persones treballadores autònomes rebran 3.000 euros d’ajuda directa. Labora estima que podrà beneficiar fins a 30.000 autònoms amb 90 milions d’euros de fons propis que destinarà a estes subvencions.

El secretari autonòmic d’Ocupació, Antonio Galvañ, ha avançat que hui, només huit dies després que s’obrira el termini, Labora començarà a resoldre les ajudes a fi que les persones donades d’alta en les zones afectades cobren abans de Nadal. “Tota la maquinària del Servici Valencià d’Ocupació s’ha posat a treballar amb l’objectiu de donar suport i impulsar la reconstrucció econòmica dels municipis i que l’ocupació patisca el menys possible”, ha destacat Galvañ.

Els requisits per a poder accedir són: ser persones autònomes donades d’alta com a treballador autònom en la Seguretat Social o en alguna mutualitat, figurar en l’IAE que el lloc de treball se situe en la zona del territori damnificat a conseqüència de la riuada i no tindre contractada cap persona treballadora per compte d’altri.

Així mateix, també es podran beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

El termini per a sol·licitar estes ajudes es va iniciar a les 09:00 hores del passat 5 de desembre i finalitza a les 15:00 hores del 16 de desembre d’enguany.

El criteri de concessió serà el del moment de la presentació.

Galvañ ha ressaltat que esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Així mateix, ha recordat que la gestió es farà sense burocràcia, de manera que n’hi haurà prou amb presentar un formulari de dades i una declaració responsable de compliment dels requisits.

Els municipis que més ajudes han sol·licitat són: Catarroja amb 700 peticions fins al moment, Torrent amb 628 i Algemesí i Paiporta amb més de 500.

No obstant això, percentualment, destaca Utiel a on el 80 % dels autònoms han sol·licitat les ajudes.

Per la seua part, cal destacar que a Sedaví, Catarroja, Massanassa i Algemesí més del 80 % dels possibles beneficiaris ja l’han sol·licitada.

En relació amb les dades bancàries imprescindibles per a poder rebre l’ajuda, cal assenyalar que les persones que no hagen tingut relació anteriorment amb la Generalitat han de donar d’alta el compte bancari on vullguen rebre l’ajuda, i omplir un [senzill tràmit disponible a través de la web de Labora](https://www.gva.es/va/inicio/procedimientos?id_proc=22648).

Fecha: 12/12/2024